钦定古今图书集成/明伦汇编/皇极典/第121卷 > 元七
## 钦定古今图书集成/明伦汇编/皇极典/第121卷 > 元七

### 世祖本纪六

按《元史世祖本纪》，至元十六年春正月“己酉朔，高丽
国王王愖遣其签议中赞金方庆来贺，兼奉岁币。壬
子，罢五翼探马赤重役军。癸丑，汪良臣言，西川军官
父死子继，勤劳四十年，乞显加爵秩。”诏从其请。诏以
海南琼、崖、儋、万诸郡俱平，令阿里海牙入觐。泸州降
臣赵金、吴大才、袁禹绳等从征重庆，其家属为叛者
所杀，诏赐钞有差，仍以叛者妻孥付金等。敕高丽国
置大灰艾州、东京柳石、孛落四驿。甲寅，无籍军侵掠
平民，而诸王只必帖木儿所部为暴尤甚，命捕为首
者寘之法。敕移赣州行省还隆兴。高丽国来献方物。
辛酉，合州安抚使王立以城降。先是，立遣间使降安
西王相李德辉，东川行院与德辉争功。德辉单舸至
城下，呼立出降，川蜀以平。东川行院遂言立久抗王
师，尝指斥宪宗，宜杀之。枢密院以其事闻，而降臣李
谅亦讼立前杀其妻子，有其财物，遂诏杀立，籍其家
赀偿谅。既而安西王具立降附本末来上，且言：“东川
院臣愤李德辉受降之故，诬奏诛立。枢密院臣亦以
前奏为非。”帝怒曰：“卿视人命若戏耶？前遣使计杀立
久矣，今追悔何及！卿等妄杀人，其归待罪。”斥出之。会
安西王使再至，言未杀立，即召立入觐，命为潼川路
安抚使、知合州事。壬戌，分川蜀为四道，以成都等路
为四川西道，广元等路为四川北道，重庆等路为四
川南道，顺庆等路为四川东道，并立宣慰司。赏重庆
等处从征蒙古、汉军钞三万九千九百五十一锭。改
播州鼎山县为播州县。丁卯，赐参知政事昝顺田民
百八十户于江津县。戊辰，立河西屯田，给畊具，遣官
领之。甲戌，张弘范将兵追宋二王至崖山寨，张世杰
来拒战，败之，世杰遁去。广王昺偕其官属俱赴海死，
获其金宝以献。丙子，诏谕又巴、散毛等四洞番蛮酋
长使降。以中书左丞别乞里迷失同知枢密院事。禁
中书省文册奏检用“畏吾”字书。赐异样等局官吏工
匠银二千两。赐皇子奥鲁赤及诸王拜荅罕下军士，
与思州田师贤所部军衣服及钞有差。二月戊寅朔，
祭先农于籍田。壬午，升溧州为路。遣使访求通《皇极
数》番阳祝泌子孙，其甥傅立持泌书来上。拨民万户
隶明里淘金，以江南漕运旧米，赈军民之饥者。癸未，
增置五卫指挥司。诏遣塔黑麻、合儿撒儿、荅带括中
兴户。太史令王恂等言：“建司天台于大都，仪像圭表
皆铜为之，宜增铜表，高至四十尺，则景长而真。”又请：
“上都、洛阳等五处分置仪表，各选监候官。”从之。甲申，
平章阿里伯乞行中书省检核行御史台文案，且请
行台呈行省比御史台呈中书省例。从之。以征日本。
敕扬州、湖南、赣州、泉州四省造战船六百艘，移绍兴
宣慰司于处州。己丑，调潭州行省军五千戍沿海州
郡。庚寅，张弘范以降臣陈懿兄弟破贼有功，且出战
船百艘从征宋二王请授懿招讨使，兼潮州路军民
总管，及其弟忠义勇三人为管军总管。千夫长塔剌
海获文天祥有功，请授管军千户，㐽金符。并从之。壬
辰，诏谕宗师张留孙悉主淮东、淮西、荆襄等处道教。
乙未，玉速帖木儿言：“行台文卷令行省检核，于事不
便。”诏改之，其运司文卷听御史台检核。饶州路达鲁
花赤玉古伦擅用羡馀粮四千“四百石，杖之，仍没其
家。”诏湖南行省于戍军还涂，每四五十里立安乐堂，
疾者医之，饥者廪之，死者槁葬之，官给其需。遣官核
实益都、淄莱、济南逃亡荒地之为行营、牧地者。禁诸
奥鲁及汉人持弓矢，其出征所持兵仗，还即输之官
库。壬寅，赐太史院银一千七十八两。癸卯，发嘉定新
附军千人，屯田脱里北之地。甲辰，升大都兵马都指
挥使司秩四品。诏大都、河间、山东管盐运司并兼管
酒醋商税等课程。中书省臣请以真定路达鲁花赤
蒙古带为保定路达鲁花赤，帝曰：“此正人也，朕将别
以大事付之。”赏汪良臣所部蒙古、汉军收附四川功，
钞五万锭。命嘉定以西新附州郡及田、杨二家诸贵
官子，俱充质子入侍。车驾幸上都。乙巳，命同知太史
院事郭守敬访求精天文历数者。西蜀四川道立提
刑按察司。丙午，遣使代祀岳渎后土。诏“河南、西京、北
京等路课程，令各道宣慰司领之。”赏西川新附军钞
三千八百五十锭。以斡端境内蒙古军耗乏，并汉军新附军等，赐马牛羊及马驴价钞，衣服、弓矢鞍勒各
有差。三月戊申朔，诏禁归德、亳寿、临淮等处畋猎。庚
戌，敕郭守敬繇上都、大都历河南府抵南海，测验晷
景。壬子，囊加带括两淮造回回炮新附军匠六百，及
蒙古、回回、汉人、新附人能造炮者，俱至京师。庚申，给
千户马乃部下拔突军及土浑川军屯田牛具。丙寅，
敕中书省，“凡掾史文”移稽缓一日二日者杖，三日者
死。甲戌，潭州行省遣两淮招讨司经历刘继昌招下
西南诸番，以龙方零等为小龙蕃等处安抚使，仍以
兵三千戍之。中书省下太常寺讲究州郡社稷制度。
礼官折衷前代，参酌仪礼，定拟祭祀仪式及坛壝祭
器制度，图写成书，名曰《至元州县社稷通礼》，上之。以
保定路旱，减是岁租三千一百二十石。夏四月己卯，
立江西榷茶运司及诸路转运盐使司、宣课提举司。
癸巳，以给事中兼起居注掌随朝诸司奏闻事。戊戌，
以池州路达鲁花赤阿塔赤战功，升招讨使兼本军
万户。癸卯，填星犯键闭。乙巳，汪良臣言：“昔昝顺兵犯
成都，掠其民以归。今嘉定既降，宜还其民”成都。制曰：
“可。”敕以上都军四千卫都城，凡他所来戍者，皆遣归。
从唆都请，令泉州僧依宋例输税，以给军饷。诏谕扬
州行中书省，选南军精锐者二万人充侍卫军，并发
其家赴京师，仍给行费钞万六千锭。大都等十六路
蝗。五月己酉，中书省请复授宣慰司官虎符，不允。又
请各路设提举、同提举、副提举各一员，专领课程。从
之。辛亥，蒲寿庚请下诏招海外诸蕃，不允。诏谕漳、泉、
汀、邵武等处暨八十四畬官吏军民，若能举众来降，
官吏例加迁赏，军民按堵如故。以泉州经张世杰兵，
减今年租赋之半。丙辰，以五台僧多匿逃奴及逋赋
之民，敕西京宣慰司按察司搜索之，命畏吾界内计
亩输税。以各道按察司地广事繁，并劝农官入按察
司，增副使、佥事各一员，兼职劝农水利事。甲子，御史
台臣言：“先是，省臣阿里伯言，有罪者与台臣相威同
问。有旨：从之。臣等谓行省断罪，以意出入，行台何由
举正？宜从行省问讫，然后体察为宜。”制曰：“可。”高兴侵
用宋二王金三万一千一百两有奇，银二十五万六
百两，诏遣使追理。诏涟、海等州募民屯田，置总管府
及提举司领之。乙丑，敕江陵等路拔突户一万，凡千
户，置达鲁花赤一员，直隶省部。丙寅，敕：“江南僧司文
移毋辄入递，临洮、巩昌、通安等十驿，非有海青符，不
听乘传。”丁卯，改云南宝山、崀渠二县为州。己巳，诏沿
路驿店民家，凡往来使臣不当“乘传者，毋给人畜饮
食刍料。”完都河南七驿民贫乏，给其马牛羊价钞千
八百锭。庚午，赐乃蛮带战功及攻围重庆将士及宣
慰使刘继昌等钞，衣服各有差。壬申，以吕虎来归，授
顺庆府总管，佩虎符，仍赐钞五十锭。徙丁子峪所驻
侍卫军万人，屯田昌平。癸酉，兀里养、合带言：“赋北京、
西京车牛俱至，可运军粮。”帝曰：“民之艰苦，汝等不问，
但知役民。使今年尽取之，来岁禾稼何由得种？其止
之。”甲戌，给要束合所领工匠牛二千，就令运米二千
石供军。诏谕脱儿赤等：管甘州路宣课诸人，毋或沮
扰。潭州行省上言：“琼州宣慰马旺已招降海外四州，
寻有土寇黄威远等四人为乱，今已擒获。”诏置之极
刑。丙子，进封桑干河洪济公为显应洪济公。命宗师
张留孙即行宫作醮事，奏《赤章》于天，凡五昼夜。赐皇
子奥鲁赤、拨里荅等及千户伯牙兀带所部军及和
州站户羊、马钞各有差。六月丁丑朔，阿合马言常州
路达鲁花赤马恕告签浙江按察司事高源不法四
十事，源亦劾恕。事闻，诏令廷辩。诏发“新附军五百人，
蒙古军百人，汉军四百人，戍碉门，鱼通、黎、雅。”诏谕王
相府及四川行中书省、四道宣慰司，抚治播州务，川
西南诸蛮夷，官吏军民各从其俗，无失常业。壬午，以
浙东宣慰使陈祐没王事，命其子夔为管军总管，佩
虎符。甲申，宋张世杰所部将校百五十八人诣琼、雷
等州来降。敕造战船征日本，以高丽材用所出，即其
地制之，令高丽王议其便以闻。乙酉，榆林、洪赞、刁窝，
每驿益马百五十、车二百，牛如车数给之。丙戌，左右
卫屯田蝗蝻生。庚寅，升济南府为路。壬辰，以参知政
事、行河南等路宣慰使忽辛为中书左丞，行中书省
事。癸巳，以新附军二万分隶六卫屯田。彻里帖木儿
言其“部军多为盗劫掠赀财，有司不即理断，乞遣官
诘治。”诏兀鲁带往治之。以不花行西川枢密院事，总
兵入川，平宋诸城之未下者，仍令东川行枢密院调
兵守钓鱼山寨。西川既平，复立屯田，其军官第功陞
擢，凡授宣敕金银符者百六十一人。诏以高州、荺连
州、腾川县新附户，于溆州等处治道立驿。云南都元
帅爱鲁纳速剌丁招降西南诸国，爱鲁将兵分定亦
乞不薛。纳速剌丁将大理军，抵金齿、蒲、骠、曲蜡、缅国
界内，招忙木、巨木秃等寨三百，籍户十一万二百。诏
定赋租，立站递，设卫送军。军还，献驯象十二。戊戌，改
宣德府龙门镇复为县。庚子，拘括河西西番阑遗户。
辛丑，以通州水路浅，舟运甚难，命枢密院发军五千仍令食禄诸官雇役千人开浚，以五十日讫工。癸卯，
以临洮、巩昌、通安等十驿岁饥，供役繁重，有质卖子
女以供役者，命选官抚治之。甲辰，以襄阳屯田户四
百代军当驿役。赐征北诸郡蒙古军阔阔八都等力
战有功者银五十两，战殁者家给银百两，从行伍者
钞一锭，其“馀衣物有差。禁伯颜察儿诸峪寨捕猎。”诏
免四川差税。以参知政事、行中书省事别都鲁丁为
河南等路宣慰使。以阿合马子忽辛为潭州行省左
丞，忽失海牙等并复旧职。占城、马八儿诸国遣使以
珍物及象犀各一来献。赐诸王所部银、钞、衣服、币帛、
鞍勒、弓矢及羊马价钞等各有差。五台山作佛事。秋
七月戊申，宁国路新附军百户詹福谋叛，福论死，授
告者何士青总把银符，仍赐钞十锭。罢西川行省。庚
戌，禁脱脱和孙搜取乘传者私物。乙卯，应昌府依例
设官。置东宫侍卫军。定江南上、中路置达鲁花赤二
员，下路一员。敕“发西川蒙古军七千、新附军三千，付
皇子安西王。”丁巳，交阯国遣使来贡驯象。己未，以朵
哥麻思地之算木多城为镇西府。敕以蒙古军二千、
益都军二千、诸路军一千、新附军五千，合万人，令李
庭将之。壬戌，赏瓮吉剌所部力战军人银五十两，死
事者人百两给其家。阿里海牙入觐，献金三千五百
八十两、银五万三千一百两。罢潭州行省造征日本
及交阯战船。丙寅，填星犯键闭。癸酉，西南八番罗氏
等国来附，洞寨凡千六百二十有六，户凡十万一千
一百六十有八。诏遣牙纳术、崔彧至江南访求艺术
之人。以中书左丞、行四川行中书省事汪良臣为安
西王相。赐诸王纳里忽所部有功将校银钞、衣装、币
帛、羊马有差。以赵州等处水旱，减今年租三千一百
八十一石。命散都修佛事十有五日。八月丁丑，车驾
至自上都。庚辰，太阴犯房距星。戊子，范文虎言：“臣奉
诏征讨日本，比遣周福、栾忠与日本僧赍诏往谕其
国，期以来年四月还报，待其从否，始宜进兵。”又请简
阅旧战船以充用。皆从之。海贼贺文达率众来归文
虎，文虎以所得银三千两来献。有旨释其前罪，官其
徒四十八人，就以银赐文虎。己丑，宋降臣王虎臣陈
便宜十七事，令张易等议，可者行之。庚寅，敕沅州路
“蒙古军总管乞荅合征取桐木笼、犵狫伯洞诸蛮未
附者。调江南新附军五千驻太原，五千驻大名，五千
驻卫州”，以每岁圣诞节及元辰日礼仪费用皆敛之
民，诏天下罢之。丁酉，以江南所获玉爵及坫凡四十
九事，纳于太庙。己亥，海贼金通精死，获其从子温，有
司欲论如法，帝曰：“通精已死，温何预焉。”特赦其罪。庚
子，岁星犯轩辕大星。甲辰，诏汉军出征，逃者罪死，且
没其家。置大护国仁王寺总管府，以散扎儿为达鲁
花赤，李光祖为总管。赐范文虎僚属二十一人金纹
绫及西锦衣。赏征重庆将校币帛有差。赐诸王阿只
吉粮五千石，马六百匹，羊万口。九月乙巳朔，范文虎
荐可为守令者三十人。诏：“今后所荐，朕自择之。凡有
官守不勤于职者，勿问汉人、回回，皆论诛之，且没其
家。”女直、水达达军不出征者，令隶民籍输赋。己酉，罢
金州守船军千人，量留监守，馀皆遣还。庚戌，诏行中
书省左丞忽辛兼领杭州等路诸色人匠。以杭州税
课所人岁造缯段十万以进，杭、苏、嘉兴三路办课官
吏，额外多取分例，今后月给食钱，或数外多取者，罪
之。阿合马言：“王相府官赵炳云，陕西课程岁办万九
千锭，所司若果尽心措办，可得四万锭。”即命炳总之。
同知扬州总管府事董仲威坐赃罪，行台方按其事，
仲威反诬行台官以他事。诏免仲威官，仍没其产十
之二。戊午，王相府言：四川宣慰司有籍无军，虚受赏
者一万七千三百八人，命诘治之。议罢汉人之为达
鲁花赤者。御史台臣言：“江南三路管课官，于分例外
支用钞一千九百锭，命尽征之。”诏遣使招谕西南诸
蛮部族酋“长能率所部归附者，官不失职，民不失业。”
乙丑，以忽必来、别速台为都元帅，将蒙古军二千人、
河西军一千人，戍斡端城。己巳，枢密院臣言：“有唐兀
带者，冒禁引军千馀人，于辰溪、沅州等处劫掠新附
人千馀口及牛马金银币帛等，而麻阳县达鲁花赤
武伯不花为之乡导。”敕斩唐兀带、武伯不花，馀减死
论，以所掠者还其民。给河西行省钞万锭，以备支用。
冬十月己卯，享于太庙。辛巳，叙州、夔府至江陵界立
水驿。乙酉，帝御香阁，命大乐署令完颜椿等肄文、武
乐。戊子，张融诉西京军户和买和雇，有司匿所给价
钞计万八千馀锭，官吏坐罪。以融为侍卫军总把。千
户脱略、总把忽带擅引军入婺州永康县界，杀掠吏
民，事觉，自陈扈从先帝出征有功，乞贷死。敕没入其
家赀之半，杖遣之。辛卯，赈和州贫民钞。乙未，纳碧玉
爵于太庙。丙申，太阴犯太微西垣上将。辛丑，以月直
元辰，命五祖真人李居寿作醮事，奏《赤章》，凡五昼夜
毕事。居寿请间言：“皇太子春秋鼎盛，宜预国政。”帝喜
曰：“寻将及之。”明日，下诏：皇太子、燕王参决朝政，凡中
书省、枢密院、御史台及百司之事，皆先启后闻。甲辰赐高丽国王至元十七年历日。十一月戊申，敕诸路
所捕盗，初犯赃多者死，再犯赃少者从轻罪论。阿合
马言：有盗以旧钞易官库新钞百四十锭者，议者谓
罪不应死。且盗者之父执役臣家，不论如法，宁不自
畏。诏处死。壬子，遣礼部尚书柴椿偕安南国使杜中
赞赍诏往谕安南国世子陈日烜，责其来朝。癸丑，太
阴犯荧惑。乙卯，罢太原、平阳、西京、延安路新签军还
籍。罢招讨使刘万奴所管无籍军愿从大军征讨者。
赵炳言陕西运司郭同知、王相府、郎中令郭叔云盗
用官钱，敕尚书秃速忽、侍御史郭祐检核之。戊辰，命
湖北道宣慰使刘深教练鄂州、汉阳新附水军。诏谕
四川宣慰司括军民户数。己巳，以梧州妖民吴法受
扇惑藤州德庆府，泷水猺蛮为乱，获其父诛之，并教
坊司入拱卫司。十二月戊寅，发粟钞赈盐司灶户之
贫者。括甘州户。庚辰，安南国贡药材。甲申，祀太阳。丙
申，敕枢密、翰林院官就中书省与唆都议招收海外
诸番事。丁酉，八里灰贡海青回回等所过供食羊，非
自杀者不食，百姓苦之。帝曰：“彼吾奴也，饮食敢不随
我朝乎？”诏禁之。诏谕海内海外诸番国主，赐右丞张
惠银五千四百两。敕自明年正月朔日建醮于长春
宫，凡七日，岁以为例。命李居寿告祭新岁。诏谕占城
国主，使亲自来朝。唆都所遣阇婆国使臣治中赵玉
还，改单州、兖州隶济宁路；复置万泉县，隶河中府；改
垣曲县隶绛州；降归州路为州；陞沔阳、安陆各为府；
改京兆为安西路；改惠州、建宁、梧州、柳州、象州、邕州、
庆远、宾州、横州、容州、浔州并为路。建圣寿万安寺于
京城。帝师亦怜吉卒。敕“诸国教师、禅师百”有八人，即
大都万安寺设斋，圆戒，赐衣。是岁，断死罪百三十二
人。保定等二十馀路，水旱风雹害稼。

十七年春正月癸卯朔，高丽国王王暙遣其佥议中
赞金方庆来贺，兼奉岁贡。丙午，命万户綦公直戍别
失八里，赐钞一万二千五百锭。辛亥，磁州、永平县水，
给钞贷之。丙辰，立“迁转官员法，凡无过者授见阙，物
故及过犯者选人补之，满代者令还家以俟。”又定诸
路差税课程，增益者即上报，隐漏者罪之。不须履亩
“增税，以摇百姓。”诏括江淮铜及铜钱、铜器。辛酉，以海
贼贺文达所掠良妇百三十馀人，还其家。广西廉州
海贼霍公明、郑仲龙等伏诛。甲子，敕泉州行省所辖
州郡山寨，未即归附者率兵拔之，已拔复叛者屠之。
以总管张瑄、千户罗壁收宋二王有功，升瑄沿海招
讨使虎符，壁管军总管金符。丁卯，畋近郊。诏“毋以侍
卫军供工匠役。”戊辰，敕相威检核阿里海牙、忽都帖
木儿等所俘丁三万二千馀人，并放为民。置行中书
省于福州。改德庆路为总管府。赐开、滦河五卫军钞。
二月乙亥，张易言高和尚有秘术，能役鬼为兵，遥制
敌人。命和礼霍孙将兵与高和尚同赴北边。丙子，立
北京道二驿。丁丑，荅里不罕以云南行省军攻定昌
路，擒总管谷纳杀之。诏令荅里不罕还，以阿荅代之。
敕非远方归附人毋入会同馆。诏纳速剌丁将精兵
万人征缅国。乙酉，赏纳速剌丁所部征金齿功，银五
千三百二十两。己丑，命梅国宾袭其父应春泸州安
抚使职。泸州尝叛，应春为前重庆制置使张玨所杀，
国宾诣阙诉冤。诏以玨𢌿国宾，使复其父仇。玨时在
京兆，闻之，自经死。国宾请赎还泸州军民之为俘者，
从之。日本国杀国使杜世忠等，征东元帅忻都洪茶
丘请自率兵往讨，廷议姑少缓之。丙申，诏谕真人析
志诚等，焚毁《道藏》伪妄经文及板。庚子，阿里海牙及
纳速剌丁招缅国及洞蛮降臣，诏就军前定，录其功
以闻。江淮行省左丞夏贵请老，从之，仍官其子孙。合
剌所部和州等城，为叛兵所掠者，赐钞给之，仍免其
民差役三年。发侍卫军三千浚通州运粮河，畏吾户
居河西界者，令其屯田。辛丑，以广中民不聊生，召右
丞塔出、左丞吕师夔廷诘坏民之由，命也的迷失、贾
居贞行宣慰司，往抚之。师夔至，廷辩无验，复令还省
治事。诏“王相府于诸奥鲁市马二万六千三百匹，遣
使代祀岳渎。”赐诸王阿八合那木干所部，及征日本
行省阿剌罕、范文虎等西锦衣、银钞、币帛各有差。又
赐四川贫民及兀剌带等马牛羊价钞。三月癸卯，命
福建王积翁入领省事，中书省臣以为不可，改户部
尚书。甲辰，车驾幸上都。思、播州军侵镇远、黄平界，命
李德辉等往视之。罢通政院官不胜任者。丙午，敕东
西两川发蒙古、汉军戍鱼通、黎、雅。乙卯，立都功德使
司，从二品，掌奏帝师所统僧人并吐番军民等事。己
未，诏“讨罗氏鬼国。命以蒙古军六千，哈剌章军一万，
西川药剌海、万家奴军万人，阿里海牙军万人”，三道
并进。癸亥，高邮等处饥，赈粟九千四百石。辛未，立畏
吾境内交钞提举司。给月脱古思八部屯田牛具，赐
忙古带等羊马及皇子南木合下羊马价。夏四月壬
申朔，中书省臣言：“唆都军士扰民，故南剑等路民复
叛，及忙古带往招徕之，民始获安。”诏以忙古带仍行
省福州。癸酉，南康杜可用叛，命史弼讨擒之。定杭州宣慰司官四员，以游显、管如德、忽都虎、刘宣充之。丙
子，隆兴路杨门站复为怀安县。庚辰，四川宣慰使也
罕的斤请赐《海青符》命，以二符给之。壬午，史弼入朝。
乙酉，以宋太常乐付太常寺，改泗州临壁县仍隶宿
州。丁亥，立杭州路金玉总管府。甲午，敕军户贫乏者
还民籍。丙申，以罗佐山道梗，敕阿里海牙发军千人
戍守。以隆兴、泉州、福建置三省不便，命廷臣集议以
闻。己亥，诸王只必帖木儿请多投下设官，不从。庚子，
岁星犯轩辕大星。敕权停百官俸。宁海、益都等四郡
霜，真定七郡虫皆损桑。五月辛丑朔，枢密院调兵六
百守居庸南、北口。甲辰，作行宫于察罕脑儿。丙午，升
沙州为路。癸丑，括沙州户丁，定常赋，其富户馀田，令
所戍汉军耕种。诏云南行省发四川军万人，命药剌
海领之，与前所遣将同征缅国。高丽国王王暙以民
饥，乞贷粮万石，从之。福建行省移泉州。甲寅，汀、漳叛
贼廖得胜等伏诛。造船三千艘，敕耽罗发材木给之。
庚申，赐诸王别乞帖木儿银印。辛酉，赐“国师掌教所”
印。赏伯颜将士战功银二万八千七百五十两。真定、
咸平、忻州、涟、海、邳、宿诸州郡蝗。六月辛未朔，以忽都
带儿牧藉阑遗人民牛畜，拨荒地令屯田。壬申，复招
谕占城国。丁丑，唆都部下顾总管聚党于海道劫夺
商货，范文虎招降之，复议寘于法，命文虎等集议处
之。阿荅海等请罢江“南所立税课提举司”，阿合马力
争，诏御史台选官检核，具实以闻。阿合马请立太宗
正府。罢上都奥鲁官，以留守司兼管奥鲁事。西安王
薨，罢其王相府。遣吕告蛮部安抚使王阿济同万户
昝坤招谕罗氏鬼国。壬辰，召范文虎议征日本。戊戌，
高丽王王暙遣其将军《朴义》来贡方物。江淮等处颁
行钞法，废宋铜钱。遣不鲁合荅等检核江淮行省阿
里伯、燕帖木儿钱谷，改泗州隶淮安路。赐忽烈秃忽
不剌等将士力战者银钞，及给折可察儿等军士羊
马价钞，各有差。秋七月辛丑，广东宣慰使帖木儿不
花言：“诸军官宜一例迁转。江淮郡县首乱者诛没其
家。官豪隐庇，佃民不供徭役，宜别立籍，各万户军交
参，重役宜发还元翼。”诏中书省、枢密院、翰林院集议
以闻。敕思州安抚司还旧治。戊申，太阴犯房距星。以
高丽国初置驿站，民乏食，命给粮一岁，仍禁使臣往
来勿求索饮食。己酉，立行省于京兆。以前安西相李
德辉为参知政事，兼领钱谷事。徙泉州行省于隆兴。
以秃古灭军劫食火拙、畏吾城禾，民饥，命官给驿马
之费，仍免其赋税三年。太阴犯南斗。甲寅，发卫兵八
百治沙岭桥，敕毋践民田。戊午，从阿合马言，以参知
政事郝祯、耿仁并为中书左丞。用姚演言，开胶东河
及收集逃民屯田涟、海。甲子，遣安南国王子倪还。括
蒙古军成丁者。敕亦来等率万人入罗氏鬼国，如其
不附则入“讨之。”乙丑，罢江南财赋总管府。丁卯，并大
都盐运司入河间为一，仍减汰冗员。割建康民二万
户种稻，岁输酿米三万石，官为运至京师。戊辰，诏括
前愿从军者及张世杰溃军，使征日本。命范文虎等
招集避罪附宋、蒙古、回回等军。己巳，遣中使咬难历
江南名山访求高士，且命持香币诣信州龙虎山、临
江阁皂山、建康三茅山皆设醮。赐阿赤黑等及怯薛
都等战功银钞，赐招收散毛等洞官吏衣段。八月庚
午朔，萧简等十人历河南五路，擅招阑遗户，事觉，谪
其为首者从军自效，馀皆杖之。乙亥，改蒙古侍卫总
管为蒙古侍卫亲军都指挥使司。丙子，太阴犯心东
星。丁丑，唆都请招三佛齐等八国，不从。镇守南剑路
万户吕宗海窃兵亡去，诏追捕之。戊寅，占城、马八儿
国皆遣使奉表称臣，贡宝物犀象。以前所括愿从军
者为军，付茶忽领之，征日本。丁亥，许衡致仕，官其子
师可为怀孟路总管，以便侍养。纳碧玉盏六、白玉盏
十五于太庙。癸巳，赐西平王所部粮。戊戌，高丽王王
暙来朝，且言将“益兵三万征日本。”以范文虎、忻都、洪
茶丘为中书右丞，李庭、张拔突为参知政事，并行中
书省事。赐阔里吉思等钞，迷里兀合等羊马，怯鲁怜
等牛羊马价，及东宫位下怯怜口等粟帛。大都、北京、
怀孟、保定、南京、许州、平阳旱，濮州、东平、济宁、磁州水。
九月壬子，车驾至自上都。壬戌，也罕的斤进征斡端。
癸亥，命沿途廪食和林回军。甲子，太阴掩右执法，并
犯岁星。乙丑，守库军盗库钞，八剌合赤分其赃，纵盗
遁去，诏诛之。丁卯，罗氏鬼国主阿察及阿里降。安西
王相李德辉遣人偕入觐，赐八剌合赤等羊马价二
万八千三锭，及秃浑下贫民粮三月。冬十月庚午，塔
剌不罕军与贼力战者，命给田赏之。癸酉，加高丽国
王王暙开府仪同三司、中书左丞相、行中书省事。甲
戌，遣使括开元等路军三千征日本。丙子，赐云南王
忽哥赤印。丁丑，以湖南兵万人伐亦奚不薛，亦奚不
薛降。戊寅，发兵十万，命范文虎将之。赐右丞洪茶丘
所将征日本新附军钞及甲。辛巳，立营田提举司，从
五品，俾置司柳林。割诸色户千三百五十五隶之，官
给牛种农具。壬午，诏立陕西四川等处行中书省，以不花为右丞，李德辉、汪惟正并左丞。时德辉已卒。甲
申，诏龙虎山天师张宗演赴阙。己丑，命都实穷黄河
源。辛卯，以汉军屯田沙、甘。壬辰，亦奚不薛病，遣其从
子入觐。帝曰：“亦奚不薛不禀命，辄以职授其从子，无
人臣礼，宜令亦奚不薛出乃还军。”癸巳，诏谕和州诸
城招集流移之民。丙申，命在官者任事一月，后月乃
给俸，或废事者斥之。遣使谕瓜哇国及交趾国，始制
象轿，给怯烈等粮，赐火察家贫乏者。十一月己亥朔，
翰林学士承旨和礼霍孙等言，俱蓝马八阇婆、交趾
等国俱遣使进表乞答。诏从之，仍赐交趾使人职名
及弓矢鞍勒。降诏招谕瓜哇国。乙巳，置泉府司，掌领
御位下及皇太子、皇太后、诸王出纳金银事。敕别置
局院以处童匠，有贫乏者给以钞币。诏有罪配役者，
量其程远近，犯罪当死者，详加审谳。戊申，中书省臣
议：“流通钞法，凡赏赐宜多给币帛，课程宜多收钞。”制
曰：“可。”庚戌，命和礼霍孙拣汰交趾国使，除可留者，馀
皆放还。辛亥，敕缓营建工役。壬子，诏谕俱蓝国使来
归附。甲寅，太原路坚州进嘉禾六茎。壬戌，诏江淮行
中书省括巧匠。甲子，诏颁《授时历》。丁卯，诏以末甘孙
民贫，除仓站税课外，免其役三年。复遣宣慰使教化、
孟庆元等持诏谕占城国主，令其子弟或大臣入朝。
诏江南、江“北、陕西、河间、山东诸盐场增拨灶户。”赐将
作院吕合剌工匠银钞币帛。十二月庚午，以江淮行
省平章政事阿里伯、左丞燕铁木儿擅易命官八百
员，自分左右司官，铸银铜印，复违命不散防守军，敕
诛之。辛未，以熟券军还襄阳屯田。高丽国王王暙，领
兵万人，水手万五千人，战船九百艘，粮一十万石，出
征日本。给右丞洪茶丘等战具，高丽国铠甲战袄。谕
诸道：“征日本兵取道高丽，毋扰其民。”以高丽中赞《金
方庆》为征日本都元帅，密直司副使朴球、《金周鼎》为
《管高丽国征日本》军万户，并赐虎符。癸酉，以高丽国
王王暙为中书右丞相。甲戌，复授征日本军官元佩
虎符。丁丑，用《忽辛》言，“以民当站役十户为率，官给一
马，死则买马补之。”戊寅，以奉使木剌由国速剌蛮等
为招讨使，佩金符。己卯，罗氏鬼国土寇为患，思、播道
路不通，发兵千人与洞蛮开道。甲申，甘州增置站户，
诏于诸王户籍内签之。乙酉，敕民避役窜名匠户者
复为民。淮西宣慰使昂吉儿请以军士屯田。阿塔海
等以发民兵非“便，宜募民愿耕者耕之，且免其租三
年”，从之。丁亥，复诏管民官兼管诸军奥鲁。戊子，以征
也可不薛军千五百复还塔海，戍八番、罗甸。壬辰，陈
桂龙据漳州反，唆都率兵讨之，桂龙亡入畬洞。甲午，
大都重建太庙成，自旧庙奉迁神主于祏室，遂行大
享之礼。置镇北庭都护府于畏吾境，以脱脱木儿等
领其事。丙申，辽东路所益兵以妻子易马。敕以合输
赋税赎还之。敕镂板印造帝师八合思八新译《戒本》
五百部，颁降诸路僧人。左丞相阿术巡历西边，至别
十八里，以疾卒。敕“擅据江南逃亡民田者有罪。”修桐
柏山、淮渎祠。以三茅山上清四十三代宗师许道杞
祈祷有验，命别主道教。安南国来贡驯象，赐蛮洞主
银钞、衣物有差。赈巩昌、常德等路饥民，仍免其徭役。
改拱卫司为都指挥司。升尚舍监秩三品；立太仓提
举司，秩五品。改建宁、雷州、封州、廉州、化州、高州为路。
以肇庆路隶广南西道。迁峡州路于江北旧治，复置
鄣县，隶巩昌路；宿州灵壁县复隶归德。是岁，断死罪
一百二人。

十八年春正月戊戌朔，高丽国王王暙遣其签议中
赞金方庆来贺，兼奉岁币。辛丑，召阿剌罕、范文虎、囊
加带同赴阙受训谕，以拔都、张珪、李庭留后。命忻都、
洪茶丘军陆行抵日本，兵甲则舟运之，所过州县，给
其粮食用范文虎言，益以汉军万人。文虎又请马二
千给秃失忽思军及回回炮匠。帝曰：“战船安用此？”皆
不从。癸卯，发钞及金银付孛罗，以给贫民。丁未，畋于
近郊。敕江南州郡兼用蒙古、回回人，凡诸王位下合
设达鲁花赤，并令赴阙，仍诏谕诸王阿只吉等知之。
己酉，改黄州阳罗堡复隶鄂州。辛亥，遣使代祀岳渎
后土。壬子，高丽王王暙遣使言日本犯其边境，乞兵
追之。诏以戍金州隘口军五百付之。丙辰，车驾幸漷
州。改符宝局为典瑞监。收天下诸司职印。丁巳，制“以
六祖李全祐嗣，五祖李居寿祭斗。”癸亥，卲武民高日
新据龙楼寨为乱，擒之。赏忻都等战功，赐征日本诸
军钞。二月戊辰，发侍卫军四千完正殿。赐征日本善
射军及高丽火长水军钞四千锭。辛未，车驾幸柳林。
高丽王王暙以尚主乞改《宣命》，益“驸马”二字。制曰：“可。”
乙亥，敕以耽罗新造船付洪茶丘出征。诏以刑徒减
死者付忻都为军。扬州火，发米七百八十三石赈被
灾之家。诏谕范文虎等以征日本之意，仍申严军律。
立上都留守司。升叙州为路，隶安西省。移潭州省治
鄂州。徙湖南宣慰司于潭州。乙酉，改畏吾断事官为
北庭“都护府”，升从二品。丙戌，征日本国，军启行。浙东
饥，发粟千二百七十馀石赈之。己丑，发肃州等处军民凿渠溉田，给征日本军衣甲、弓矢、海青符。敕通政
院官浑都与郭汉杰整治水驿，自叙州至荆南凡十
九站，增户二千一百，船二百十二艘。诏谕乌琐纳空
等毋扰罗氏鬼国，违者令国主阿利具以名闻。福建
省左丞蒲寿庚言：“诏造海船二百艘，今成者五十，民
实艰苦。”诏止之。乙未，贞懿顺圣昭天睿文光应皇后
弘吉剌氏崩。丙申，车驾还宫。诏三茅山三十八代宗
师蒋宗瑛赴阙，遣丹八八合赤等诣东海及济源庙
修佛事。以中书右丞、行江东道宣慰使阿剌罕为中
书左丞相、行中书省事，江西道宣慰使兼招讨使也
的迷失参知政事，行中书省事。以辽阳、懿、盖、北京、大
定诸州旱，免今年租税之半。三月戊戌，许衡卒。己亥，
敕黄平隶安西行省，镇远隶潭州行省，各遣兵戍守。
甲辰，命天师张宗演即宫中奏《赤章》于天七昼夜。丙
午，车驾幸上都。丙辰，升军器监为三品。辛酉，立登闻
鼓院，许有“冤者挝鼓以闻。”夏四月辛未，益云南军征
合剌章。癸酉，复颁中外官吏俸。辛巳，通、泰二州饥，发
粟二万一千六百石赈之。戊子，置蒙古、汉人、新附军
总管。甲午，命太原五户丝就输太原，自太和岭至别
十八里置新驿三十，赐征日本、河西军等钞。五月癸
卯，禁西北边回回诸人越境为商。甲辰，遣使赈瓜、沙
州饥。戊申，罢霍州畏兀按察司。己酉，禁甘肃瓜、沙等
州为酒。壬子，免耽罗国今岁入贡白纻。丙辰，以乌蒙
阿谋宣抚司隶云南行省。岁星犯右执法。庚申，严鬻
人之禁，乏食者量加赈贷。壬戌，诏括契丹户。敕耽罗
国达鲁花赤塔儿赤。禁高丽、全罗等处田猎扰民者。
六月丙寅，敕赛典赤、火尼赤分“管乌木拔都怯儿等
八处民户。谦州织工百四十二户，贫甚，以粟给之，其
所鬻妻子，官与赎还。”以太原新附军五千屯田甘州。
丁丑，以按察司所劾羡馀粮四万八千石饷军。己卯，
以顺庆路隶四川东道宣慰司、安西等处军站，凡和
顾、和买，与民均役。增陕西营田粮十万石，以充常费。
壬午，命耽罗戍力田以自给。日本行省臣遣使来言：
“大军驻巨济岛，至对马岛，获岛人，言太宰府西六十
里旧有戍军，已调出战，宜乘虚𢭏之。”诏曰：“军事卿等
当自权衡之。”癸未，命中书省会计姚演所领涟、海屯
田，官给之资与岁入之数，便则行之，否则罢去。丁亥，
放乞赤所招猎户七千为民。庚寅，以阿剌罕有疾，诏
阿塔海统率军马征日本。壬辰，高丽国王王暙言，“本
国置驿四十，民畜凋敝。”敕并为二十站，仍给马价八
百锭。奉使木剌由国苫思丁至占城，船坏，使人来言，
“乞给舟粮及益兵”，诏给米一千四百馀石。以中书左
丞忽都帖木儿为中书右丞，行中书省事；御史中丞、
行御史台事忽剌出为中书左丞，行尚书省事。赐皇
子南《木合》所部工匠羊马价钞。秋七月甲午朔，命万
户綦公直分宣慰使刘恩所将屯肃州汉兵千人入
别十八里，以尝过西川兵百人为向导。丁酉，敕甘州
置和中所，以给兵粮，京兆、四川分置行省于河西。己
亥，阿剌罕卒。庚子，括回回炮手散居他郡者，悉令赴
南京屯田。癸卯，太阴犯房距星。庚戌，以忻都戍大和
岭所将蒙古军还，复令汉军戍守。以松州知州仆散
秃哥前后射虎万计，赐号万虎将军。赐贵赤合八儿
秃所招和、真、滁等户二千八百二十，俾自领之。辛酉，
唆都征占城，赐驼蓬以辟瘴毒。占城国来贡象、犀。命
天师张宗演等即寿宁宫奏《赤章》于天，凡五昼夜。八
月甲子朔，招讨使方文言择守令、崇祀典、戢奸吏、禁
盗贼、治军旅、奖忠义六事，诏廷臣及诸老议举行之。
丙寅，荧惑犯诸侯西第三星。庚午，忙古带为中书右
丞、行中书省事。辛未，敕隆兴行省参政刘合拔儿秃，
凡金谷造作专领之。乙亥，甘州凡诸投下户，依民例
应站役。申严大都总管府、兵马司左右巡院敛民之
禁。庚寅，以阿剌罕既卒，命阿塔海等分戍三海口，令
阿塔海就招海中馀寇。高丽国王王暙遣其密直司
使韩康来贺圣诞节。壬辰，以开元等路六驿饥，命给
币帛万二千匹，民鬻妻子者，官为赎之。诏征日本军
回，所在官为给粮。忻都、洪茶丘、范文虎、李庭、金方庆
诸军船为风涛所激，大失利。馀军回至高丽境，十存
一二。设醮于上都寿宁宫。赐欢只兀部及灭乞里等
羊马价，及众家奴等助军羊马钞。赐常河部军贫乏
者，给过西川军粮。海南诸国来贡象、犀、方物，给怯薛
丹粮，拘其所占田为屯田。闰月癸巳朔，荧惑犯司怪
南第二星。阿塔海乞以戍三海口军击福建贼陈吊
眼，诏以重劳，不从。敕守缙山道侍卫军还京师。壬辰，
瓜州屯田进瑞麦一茎五穗。丙午，车驾至自上都。庚
戌，太阴犯昴。丁巳，命播州每岁亲贡方物。改思州宣
抚司为宣慰司，兼管内安抚使。升高丽签议府为从
三品。敕中书省减执政及诸司冗员。遣兀良合带运
沙城等粮六千石入和林。括江南户口、税课。庚申，安
南国贡方物。江西行省荐举兵官，命罢之。壬戌，诏谕
斡端等三城官民及忽都带儿、括不阑奚人口。两淮
转运使阿剌瓦丁坐盗官钞二万一千五百锭，盗取和买马三百四十四匹，朝廷宣命，格而弗颁，又以官
员所佩符擅与家奴往来贸易等事，伏诛。赐谦州屯
田军人钞币衣裘等物，及给农“具、渔具，偿站匠等助
军羊马价。”九月癸亥朔，畋于近郊。甲子，增大都巡兵
千人，给钞赈上都饥民。癸酉，商贾市舶物货已经泉
州抽分者，诸处贸易，止令输税。益耽罗戍兵，仍命高
丽国给战具。庚辰，还宫。辛巳，大都立蒙古站屯田编
户岁输包银者，及真定等路阑遗户，并令屯田，其在
真定者，与免皮货。癸未，京兆等路岁办课额，自一万
九千锭增至五万四千锭，阿合马尚以为未实，欲核
之，帝曰：“阿合马何知事”遂止。大都新安县民复和顾
和买。甲申，太阴犯轩辕大星。壬辰，占城国来贡方物。
赐修大都城侍卫军钞、币帛有差，赏北征军银钞。赐
怯怜口及四斡耳朵下与范文虎所部将士羊马、衣
服、币帛有差。冬十月乙未，享于太庙。贞懿顺圣昭天
睿文光应皇后祔。丙申，募民淮西屯田。己亥，议封安
南王号，易所赐“安南国畏吾”字虎符，以“国”字书之。仍
降诏谕安南国。立日烜之叔遗爱为安南国王。庚子，
溪洞新附官镇安州岑从毅纵兵杀掠迫死，知州李
显祖召从毅入觐。壬寅，赐征日本将校衣装币帛、靴
帽等物有差。乙巳，命安西王府协济户及南山隘口
军于安西、延安、凤翔、六盘等处屯田。河西置织毛段
匠提举司。丁未，安南国置宣慰司，以北京路达鲁花
赤孛颜帖木儿参知政事，行安南国宣慰使都元帅，
佩虎符柴椿忽哥儿副之，给钞万锭付河西行省，以
备经费。己酉，张易等言：“参校道书，惟《道德经》系老子
亲著，馀皆后人伪撰，宜悉焚毁。”从之。仍诏谕天下。给
隆兴行省海青符。命失里咱牙信合八剌麻合迭瓦
为占城郡王，加荣禄大夫，赐虎符。立行中书省占城。
以唆都为右丞，刘深为左丞，兵部侍郎也里迷失参
知政事。庚戌，敕以海船百艘，新旧军及水手合万人，
期以明年正月征海外诸番，仍谕占城郡王给军食。
以安南国王陈遗爱入安南，发新附军千人卫送，诏
谕干不昔国来归附。壬子，用和礼霍孙言，于扬州、隆
兴、鄂州、泉州四省置蒙古提举学校官各二员，以翰
林学士承旨撒里蛮兼领会同馆、集贤院事，以平章
政事、枢密副使张易兼领秘书监、太史院、司天台事。
以翰林学士承旨和礼霍孙守司徒。改大都、南阳、真
定等处屯田孛兰奚总管府为农政院。癸丑，皇太子
至自北边。丙辰，以兀良合带言，上都、南四站人畜困
乏，赐钞给之。庚申，籍西川户。辛酉，邵武叛人高日新
降。给征日本回侍卫新附军冬衣。赐刘天锡等银、币，
胜兀剌等羊、马、钞，诸王阿“只吉等马牛羊各有差。”十
一月癸亥朔，诏谕探马礼令归附。甲子，敕“诛陈吊眼
首恶者，馀并收其兵仗，系送京师。”己巳，敕军器监给
兵仗付高丽沿海等郡。奉使占城孟庆元、孙胜夫并
为广州宣慰使，兼领出征调度。高丽国、金州等处置
镇边万户府，以控制日本。高日新及其弟鼎新等至
阙，以日新两为叛首，授山北路民职，文庆之属遣还
泉州。赐有功将校二百二十三员，银十万两，及币帛
弓矢鞍勒有差。诏安南国王给占城行省军食，高丽
国王请完滨海城，防日本，不允。辛未，给诸王阿只吉
粮六千石。甲戌，太阴犯五车次南星。乙亥，召法师刘
道真问祠太乙法。丁丑，太阴犯鬼。壬午，诏谕瓜哇国
主，使亲来觐。昌州及盖里泊民饥，给钞赈之。丙戌，给
钞二万锭，付和林贸易。敕征日本回军后至者分戍
沿海。丁亥，太阴掩心东星。给扬州行省新附军将校
钞，人二锭。己酉，赐安南国出征新附军钞。赐礼部尚
书留梦炎及出使马八国俺都剌等钞各有差。十二
月甲午，以瓮吉剌带为中书右丞相。己亥，罢日本行
中书省。丙午，太阴犯轩辕大星。丁未，议选侍卫军万
人练习，以备扈从。升太常寺为正三品。辛亥，命西川
行省给万家奴所部兵仗。癸丑，敕免益都、淄莱、宁海
开河夫今年租赋，仍给其佣直。乙卯，以诸王札忽儿
所占文安县地给付屯田。丙辰，调新附军屯田。获福
州叛贼林天成，“戮于市。免福州路今年税二分，十八
年以前租税并免征。”以汉州德阳县隶成都府，改漳
州为路。赐礼部尚书谢昌元钞。赏捏古伯战功银有
差。偿阿只吉等助军马价。赐塔剌海籍没户五十。是
岁，保定路清苑县水。平阳路松山县旱，高唐、夏津、武
城等县蟊害稼，并免今年租，计三万六千八百四十
石，断死罪二十二人。

十九年春正月壬戌朔，高丽国王王暙遣其大将军
金子廷来贺。丙寅，罢征东行中书省。丁卯，诸王札剌
忽至自军中。时皇子北平王以军镇阿里麻里之地，
以御海都。诸王昔里吉与脱脱木儿、籰木忽儿、撒里
蛮等谋劫皇子北平王以叛，欲与札剌忽结援于海
都，海都不从。撒里蛮悔过，执昔里吉等，北平王遣札
剌忽以闻。妖民张圆光伏诛。立太仆院。拨信州民四
百八户隶诸王柏木儿。丙子，车驾畋于近郊。丁丑，高
丽国王贡䌷布四百匹。丙戌，赐西平王怯薛那怀等钞一万一千五百二十一锭。二月辛卯朔，车驾幸柳
林。饶州总管姚文龙言，“江南财赋岁可办钞五十万
锭。”诏以文龙为江西道宣慰使，兼措置茶法。命司徒
阿伱哥、行工部尚书纳怀制饰铜轮仪表、《刻漏敕》改
给驸马昌吉印。修宫城、太庙、司天台。癸巳，调军一万
五千、马五千匹征也可不薛，遣使代祀岳渎后土。甲
午，甘州逃军二千二百人自陈，“愿挈家四千九百四
十口还戍”，敕以钞一万六百二十锭、布四千九百四
十匹、驴四千九百四十头给之。议征缅国，以大卜为
右丞，也罕的斤为参政，领兵以行。戊戌，给别十八里
元帅綦公直军需。遣使往干山造江南战船千艘。庚
子，赐诸王塔剌海籍没五十户、愿受十二户。孛罗欢
理算未征粮二十七万石，诏征之。壬寅，升军器监秩
三品，命军官阵亡者，其子袭职，以疾卒者，授官降一
等，具“为令。”授溪洞招讨使郭昂等九人虎符，仍赏张
温、颜义显银各千两。收晃兀儿塔海民匠九百五十
三户入官。乙巳，立广东按察司。戊申，车驾还宫。己酉，
减省部官冗员。改上都宣课提领为宣课提举司。立
铁冶总管府，罢提举司。减大都税课官十四员为十
员。改罗罗斯宣慰司隶云南省。徙浙东宣慰司于温
州，分军戍守江南自归州以及江阴至三海口，凡二
十八所。庚戌，以参知政事唐兀带等六人镇守黄州、
建康、江陵、池州、兴国。壬子，诏佥亦奚不薛及播、思、叙
三州军征缅国。癸丑，大良平元帅蒲元圭遣其男世
能入觐。甲寅，车驾幸上都。申严汉人军器之禁。丁巳，
安州张拗驴以诈敕及伪为丞相孛罗署印，伏诛。戊
午，赐云南使臣及陕西签省八八以下银钞衣服有
差。籍福建户数。三月辛酉朔，乌蒙民叛，敕那怀、火鲁
思迷率蒙古、汉人、新附军讨之，赏忽都荅儿等战功
牛羊马。益都千户王著以阿合马蠹国害民，与高和
尚合谋杀之。壬午，诛王著、张易、高和尚于市，皆醢之，
馀党悉伏诛。甲申，的斤帖林以己赀充屯田之费，诸
王阿只吉以闻，敕酬其直。丙戌，禁益都、东平、沿淮诸
郡军民官捕猎。戊子，立塔儿八合伱驿，以乌蒙阿谋
岁输騬马给之。以领北庭都护阿必失哈为御史大
夫，行御史台事。夏四月辛卯，敕和礼霍孙集中书省
部。御史台、枢密院、翰林院等官，议“阿合马所管财赋，
先行封籍府库。”丁酉，以和礼霍孙为中书右丞相，降
右丞相瓮吉剌带为留守，仍同佥枢密院事。戊戌，征
蛮元帅完者都等平陈吊眼巢穴，班师，赏其军钞，仍
令还家休息。遣扬州射士戍泉州。陈吊眼父文桂及
兄弟桂龙、满安纳款，令护送赴京师。其党吴满、张飞
迎敌，就诛之。敕以大都巡军隶留守司。壬寅，立回易
库。中书左丞耿仁等言：“诸王、公主分地所设达鲁花
赤，例不迁调，百姓苦之。依常调任满，从本位下选代
为宜。”从之。以留守司兼行工部。敕：自今岁用官车，勿
赋于民，可即滦河造之，给其粮费。甲辰，以甘州中兴
屯田兵逃还太原，诛其拒命者四人而赏不逃者。乙
巳，以阿合马家奴、忽都荅儿等久总兵权，令博敦等
代之，仍隶大都留守司。弛西山薪炭禁。以阿合马之
子江淮行中书省平章政事忽辛罪重于父，议究勘
之。考核诸处平准库，汰仓库官。御史台臣言：“见在赃
罚钞三万锭，金银珠玉币帛称是。”诏留以给贫乏者。
丙午，收诸王别帖木儿总军银印。敕也里可温依僧
例给粮。戊申，宁国路太平县饥民采竹实为粮，活者
三百馀户。敕出使人还，不即以所给符上与上，而有
司不即收者皆罪之。凡文书并奏可，始用御宝。己酉，
刊行蒙古畏吾儿字所书《通鉴》。以和礼霍孙为右丞
相，诏天下。庚戌，行御史台言：“阿里海牙占降民为奴，
而以为征讨所得。”有旨：“降民还之有”司征讨所得，籍
其数量，赐臣下有功者，以兴兵问罪。海外天下供给
繁重，诏慰谕军民，应有逋欠钱粮及官吏侵盗，并权
停罢。设怀孟路管河渠使副各一员，拘括江南官吏
隐匿逃军。壬子，罢江南诸司自给驿券。丙辰，敕以妻
女姊妹献阿合马得仕者，黜之。核阿合马占据民田，
给还其主；庇富强户输赋其家者，仍输之官。北京宣
慰使阿老瓦丁滥举非才为管民官，命选官代之。议
设盐使司卖盐引法，择利民者行之。仍令按察司磨
刷运司文卷。定民间贷钱取息之法，以三分为率。定
内外官以三年为考，满任者迁叙，未满者不许超迁。
禁吐蕃僧给驿太繁，扰害于民，自今非奉旨勿给。给
控鹤“人钞一万五锭，及其官吏有差。”五月己未朔，钩
考万亿库及南京宣慰司，沙汰省部官。阿合马党人
七百十四人，已革者百三十三人，馀五百八十一人
并黜之。泸州管军总管李从，坐受军士贿，纵其私还，
致万户爪难等为贼所杀，伏诛。籍阿合马马驼牛羊
驴等三千七百五十八，追治阿合马罪，剖棺戮其尸
于通元门外。罢南京宣慰司及江南财赋总管府。丁
卯，降各省给驿玺书。戊辰，并江西、福建行省，去江南
冗滥官。免福建山县镇店宣课。禁当路私人。权府州

理算各盐运司及财赋府、茶场、都转运司出纳之数，
籍阿合马妻子亲属所营资产，其奴婢纵之为民。罢
宣慰使所带相衔。壬申，锁系耿仁至大都，命中书省
鞫之。庚辰，议于平、滦州造船，发军民合九千人，令探
马赤伯要带领之，伐木于山，及取于寺观坟墓，官酬
其直，仍命桑哥遣人督之。癸未，给大都拔都儿正军
夏衣。和礼霍孙言“省部滥官七百十四员，其无过者
五百八十一员，姑存之。”沿海左副都元帅石国英请
以税户赡军，军逃死者，令其补足。站户苗税，贫富不
均者，宜均其役。又请行盐法，汰官吏，罢捕户。诏中书
集议行之。张惠、阿里罢。以甘肃行省左丞麦术丁为
中书右丞，行御史台御史中丞张雄飞参知政事。乙
酉，元帅綦公直言：“乞黥逃军，仍使从军，及设立冶场
于别十八里，鼓铸农器。”从之。丙戌，别十八里城东三
百馀里，蝗害麦。六月己丑朔，日有食之。芝生眉州。甲
午，阿合马滥设官府二百四所，诏存者三十三，馀皆
罢。又江南宣慰司十五道，内四道已立行中书省，罢
之。乙未，发六盘山屯田军七百“七十人，以补刘恩之
军。”敕宣慰司等官毋役官军。丙申，发射士百人卫丞
相，他人不得援例。戊戌，以占城既服复叛，发淮、浙、福
建、湖广军五千，海船百艘，战船二百五十，命唆都为
将讨之。亡宋军有手号及无手号者，并听为民。己亥，
命何子志为管军万户，使暹罗。辛丑，籍阿合马妻子
婿奴婢财产。癸卯，禁滥保军功。乙巳，招无籍军，给衣
粮。己酉，赏太子府宿卫军御盗之功，给钞马有差，无
妻者以没官寡妇配之。以阿合马居第赐和礼霍孙。
壬子，申敕中外百官立限决事。癸丑，从和礼霍孙言，
罢司徒府及农政院，锁系忽辛赴扬州鞫治。丁巳，征
亦奚不薛，尽平其地。立三路达鲁花赤，留军镇守，命
药剌海总之。以也速带儿为都元帅、宣慰使。秋七月
戊午朔，日有食之。立行枢密院于扬州、鄂州。庚申，命
行御史台拣汰各道按察司官。辛酉，剖郝祯棺，戮其
尸。壬戌，命以官钱给戍军费，而以各奥鲁所征还官。
禁诸位下营运钱货，差军护送。高丽国王请自造船
一百五十艘，助征日本。戊辰，征鸭池回军屯田安西，
以钞给之。庚午，令蒙古军守江南者更番还家。壬申，
发察罕脑儿军千人治晋山道，立马湖路总管府。癸
酉，赐高丽王王暙金印。癸酉，宣慰孟庆元、万户孙胜
夫使瓜哇回，为忙古带所囚，诏释之。丁丑，罢汪札剌
儿带总帅，收其制命虎符。以巩昌路达鲁花赤别速
帖木儿为巩昌、平凉等处二十四处军前便宜都总
帅府达鲁花赤。以蒙古人孛罗领湖北辰、沅等州淘
金事。戊寅，议筑阿失荅不速皇城。枢密院言：“用木十
二万，地远难致，依察罕脑儿筑土为墙便。”从之。乙酉，
赐诸王塔海帖木儿、忽都帖木儿等金银币帛有差。
阇婆国贡金佛塔，发米赈乞里吉思贫民。八月丁亥
朔，给干山造船军匠冬衣及新附军钞。庚寅，忙古带
征罗氏鬼国还，仍佩虎符，为管军万户。辛卯，以阿八
赤督运粮。癸巳，发罗罗斯等军助征缅国。辛亥，并淄
莱路田、索二镇，仍于驿台立新城县治，大驾驻跸龙
虎台。江南水，民饥者众。真定以南旱，民多流移。和礼
霍孙请所在官司发廪以赈，从之。申严以金饰车马
服御之禁，又禁诸监官不得令人匠私造器物。甲寅，
圣诞节，是日还宫。乙卯，御正殿，受皇太子、诸王、百官
朝贺。丙辰，谪捏兀迭纳戍占城以赎罪。九月丁巳朔，
赈真定饥民，其流移江南者，官给之粮，使还乡里。敕
中书省穷治阿合马之党。别速带请于罗卜阇里辉
立驿，从之。以阿合马没官田产充屯田，籍阿里家。戊
午，诛阿合马第三子阿散，仍剥其皮以徇。庚申，汰冗
官。游显乞罢涟、海州屯田，以其事隶管民官，从其请，
仍以显平章政事行省扬州。福建宣慰司获倭国谍
者，有旨留之。辛酉，诛耿仁、撒都鲁丁及阿合马第四
子忻都，招讨使杨庭坚招抚海外南番，皆遣使来贡。
俱蓝国主遣使奉表进宝货黑猿一。那旺国主忙昂
以其国无识字者，遣使四人，不奉表。苏木都速国主
土汉八的亦遣使二人。苏木达国相臣那里八、合剌
摊赤因事在俱蓝国，闻诏代其主打古儿遣使奉表
进指环、印花绮段及锦衾二十合，寓俱蓝国。也里可
温主兀咱儿撒里马赤遣使奉表进七宝项牌一、药
物二瓶。又管领木速蛮马合马亦遣使奉表，同日赴
阙。壬戌，禁诸人不得沮挠课程。敕官吏受贿及仓库
官侵盗，台察官知而不纠者，验其轻重罪之。中外官
吏赃罪，轻者杖决，重者处死。言官缄默，与受赃者一
体论罪，仍诏谕天下。乙丑，签亦奚不薛等处军。丁卯，
安南国进贡犀兕、金银器、香药等物。增给元帅綦公
直军冬衣钞。己巳，命军站户出钱助民和顾和买。籍
云南新附户，自兀良合带镇云南，凡八籍民户，四籍
民田，民以为病。至是，令已籍者勿动，新附者籍之。定
云南税赋，用金为则，以贝子折纳，每金一钱直贝子
二十索。罢云南宣慰司。壬申，敕“平滦、高丽、耽罗及扬州、隆兴、泉州共”造大小船三千艘。亦奚不薛之北蛮
洞向世雄兄弟及散毛诸洞叛，命四川行省就遣亦
奚不薛军前往招抚之，使与其主偕来。癸酉，阿合马
侄宰奴丁伏诛。罢忽辛党马璘江淮行省参知政事。
丁亥，遣使括云南所产金。以孛罗为打金洞达鲁花
赤。戊寅，给新附军贾祐衣粮。祐言“为日本国焦元帅”
婿知江南造船，遣其来候动静，军马压境，愿先降附。
辛巳，敕各行省止用印一，馀者拘之，及拘诸位下印。
发钞三万锭于隆兴、德兴府、宣德州，和籴粮九万石。
壬申，赐诸王阿只吉金五千两、银五万两。厘正选法，
置黑簿，以籍阿合马党人之名。令诸路岁贡儒吏各
一人，各道提刑按察司举廉能者陞“等迁叙。”冬十月
丁亥朔，增两浙盐价。诏整治钞法。己丑，敕河西僧道、
也里可温有妻室者，同民纳税。庚寅，以岁事不登，听
诸军捕猎于汴梁之南。辛卯，以平章军国重事、监修
国史耶律铸为中书左丞相。壬辰，享于太庙。罢西京
宣慰司。丙申，初立詹事院，以完泽为右詹事，赛阳为
左詹事，由大都至中滦，中滦至瓜州，设南北两漕运
司。立芦台越支三叉沽盐使司，河间沧清山东滨、乐
安及胶莱莒密盐使司五。敕籍没财物精好者及金
银币帛入内帑，馀付刑部，以待给赐。禁中出纳分三
库，御用宝玉、远方珍异隶内藏，金银、只孙衣段隶右
藏，常课衣段、绮罗缣布隶左藏。设官吏掌钥者三十
二人，仍以宦者二十二人董其事。减大府监官。癸卯，
命崔彧等钩考枢密院文卷。甲辰，占城国纳款使回，
赐以衣服。乙巳，遣阿耽招降法里郎、阿鲁、干伯等国。
罢屯田总管府，以其事隶枢密院，令管军万户兼之。
丙午，以汪惟孝为总帅。丁未，女直六十自请造船运
粮，赴鬼国赡军，从之，议征叉巴洞。庚戌，以四川民仅
十二万户，所设官府二百五十馀，令四川行省议减
之。移成都宣慰司于碉门，罢利州及顺庆府宣慰司。
禁大都及山北州郡酒。诏两广、福建五品以下官，从
行省就便铨注。耶律铸言：“有司官吏以采室女乘时
害民，如令大郡岁取三人，小郡二人，择其可者厚赐
其父母，否则遣还为宜。”从之。籍京畿隐漏田履亩收
税，命游显专领江浙行省漕运。乙卯，命坚童专掌奏
记。诛阿合马长子忽辛、第二子抹速忽于扬州，皆醢
之。十一月戊午，上都建利用库。赐太常礼、乐、籍田等
二百六十户，钞千二百锭。甲子，给欠州屯田军衣服。
丁卯，给河林戍还军校银钞币帛。江南袭封衍圣公
孔洙入觐，以为国子祭酒兼提举浙东道学校事，就
给俸禄，与护持林庙玺书。诏以阿合马罪恶颁告中
外，凡民间利病即与兴除之。壬申，以势家为商贾者
阻遏官民船，立沿河巡禁军，犯者没其家。癸酉，分元
帅綦公直军戍曲先。甲戌，中书省臣言：“天下重囚，除
谋反大逆，杀祖父母、父母，妻杀夫，奴杀主，因奸杀夫，
并正典刑外，馀犯死罪者，令充日本、占城、缅国军。”从
之。改铸省印。丙子，四川行省招谕大盘洞主向臭友
等来朝。戊寅，耶律铸言：“前奉诏杀人者死，仍征烧埋
银五十两，后止征钞二锭，其事太轻。臣等议，依蒙古
人例，犯者没一女入仇家，无女者征钞四锭。”从之。以
袁州、饶州、兴国军复隶隆兴省。马八儿国遣使以金
叶书及土物来贡。罢都功德使脱烈，其修设佛事，妄
费官物，皆征还之。赐贫乏者合纳塔儿八只等羊马
钞。十二月丁亥，命阿剌海领范文虎等所有海船三
百艘。壬寅，中书左丞张文谦为枢密副使。乙未，中书
省臣言：平原郡公赵与芮、瀛国公赵显、翰林直学士
赵与票宜并居上都。帝曰：“与芮老矣，当留大都，馀如
所言。”继有旨给瀛国公衣粮发遣之，惟与票勿行。以
中山薛保住上匿名书告变，杀宋丞相文天祥。癸卯，
御史中丞崔彧言：“台臣于国家政事得失，生民休戚，
百官邪正，虽王公将相，亦宜纠察。近唯御史有言，臣
以为台官皆当建言，庶于国家有补。选用台察官，若
由中书，必有偏徇之弊。御史宜从本台选择，初用汉
人十六员，今用蒙古人十六员，相参巡历为宜。”从之。
浚济川河。降拱卫司，复正四品，仍收其虎符。罢湖广
行省金银铁冶提举司，以其事隶各路总管府。以建
康淘金总管府隶建康路。中书右丞札散为平章政
事。罢解盐司及诸盐司，令运司官亲行调度盐引。罢
南京屯田总管府，以其事隶南阳府。阿里海牙复镇
远军，发军千人戍守，以其地与西川行省接，就以隶
焉。诏立帝师荅耳麻八剌剌吉塔掌玉印，统领诸国
释教，造“帝师八合思八舍利塔。”免巩昌等处积年所
欠田租、税课。赐皇子北安王位下塔察儿等马、牛、羊
各有差。

二十年春正月丙辰朔，高丽国王王暙遣其大将军
俞洪慎来贺。己未，纳皇后弘吉剌氏。辛酉，赐诸王出
伯印。赏诸王必赤帖木儿、驸马昌吉军钞。敕“诸王、公
主、驸马得江南分地者，于一万户田租中输钞百锭，
准中原五户丝数。”癸亥，敕药刺海领军征缅国。乙丑，
高丽国王王暙遣使兀剌带贡㲲布线䌷等物四百段。和礼霍孙言：“去冬中山府奸民薛宝住为匿名书
来上，妄效东方朔书，欺罔朝廷，希觊官赏。”敕诛之。又
言：“自今应诉事者，必须实书其事，赴省台陈告。其敢
以匿名书告事，重者处死，轻者流远方；能发其事者，
给犯人妻子，仍以钞赏之。又，阿合马专政时，衙门太
冗，虚费俸禄，宜依刘秉忠、许衡所定，并省为便。”皆从
之。设务农司，敕“诸事赴省台诉之，理决不平者，许诣
登闻鼓院击鼓以闻。”预备征日本军粮。令高丽国备
二十万石。以阿塔海依旧为征东行中书省丞相。丙
寅，发五卫军二万人征日本。发钞三千锭，籴粮于察
罕脑儿，以给军匠。以燕南、河北、山东诸郡去岁旱，税
粮之在民者，权停勿征。仍谕自今管民官，凡有灾伤，
过时不申，及按察司不即行视者，皆罪之。刑部尚书
崔彧言时政十八事，诏中书省与御史大夫玉速帖
木儿议行之。罢上都回易库。丁卯，伯要带等伐船材
于烈埚都山、干山凡十四万二千有奇，起诸军贴户
年及丁者五千人、民夫三千人运之。己巳，太阴犯轩
辕御女。赐诸王也里干、塔纳合奴木赤金各五十两，
金衣袄一。庚午，以平滦造船，去运木所远，民疲于役，
徙于阳河造之。壬申，御史台言：“燕南、山东、河北去年
旱灾，按察司已尝阅视，而中书不为奏免，民何以堪？
请权停税粮。”制曰：“可移巩昌，按察可治甘州。”命右丞
阇里帖木儿及万户三十五人、蒙古军习“舟师者二
千人，探马赤万人，习水战者五百人，征日本。”丁丑，以
招讨杨廷璧为宣慰使，赐弓矢鞍勒，使谕俱蓝等国。
己卯，命诸军习舟楫，给钞八千锭于隆兴、宣德等处
和籴以赡之。庚辰，太阴入南斗。壬午，车驾畋于近郊。
以四川归附官杨文安为荆南道宣慰使。改广东提
刑按察司为海北广东道，“广西按察司为广西海北
道，福建按察司为福建闽海道，巩昌按察司为河西
陇北道。”癸未，拨忽兰及塔剌不罕等四千户隶皇太
子位下。壬戌，敕“于秃烈秃等富户内贷牛六百头，给
乞里古思之贫乏者。”二月戊子，定两广、四川戍军，二
三年一更，廪其家属，军官给俸以赡之。赐俱蓝国王
瓦伱金符。赐驸马阿秃。江南民千户，以春秋仲月上
戊日祭社稷及武成王。庚寅，太阴掩昴。癸巳，敕斡脱
钱仍其旧。丁酉，给别十八里屯田军战袄。庚子，敕“权
贵所占田土，量给各户之外，馀者悉以与怯薛带等
耕之。”减四川官府并西川东、西北三道宣慰司及潼
川等路镇守万户府，新军总管府，威、灌、茂等州安抚
司十四处。是夜，太白犯昴。辛丑，定军官选格，立官吏
赃罪法。壬寅，太白犯昴。乙巳，令隆兴行省遣军护送
占城粮船。太阴犯心。丁未，定安洞酋长遣其兄弟入
觐，敕给驿马。己酉，升阑遗监秩正五品。癸丑，谕中书
省，“大事奉闻，小事便宜行之，毋致稽缓。”甲寅，降太医
院为尚医监，改给铜印。立江南“等处官医提举司。赐
日本军官八忽带及军士银钞有差。”敕遣官录扬州
囚徒。三月丁巳，诸王胜纳合儿设王府官三员，以万
户不都蛮镇守金齿。罢女直造日本出征船。罢河西
行御史台。立巩昌等处行工部。罢福建市舶总管府，
存提举司。并泉州行省入福建行省。免福建归附后
未征苗税。以阔阔伱敦治。江淮行省或言其过，命兀
奴忽带、伯颜佐之。戊午，以新附洞蛮酋长为千户。己
未，岁星犯键闭。罢京兆行省。立行工部。御史台臣言：
“平滦造船，五台山造寺伐木，及南城建新寺，凡役四
万人，乞罢之。”诏：伐木建寺即罢之，造船一事，其与省
臣议，前后卫军自愿征日本者，命选留五卫汉军千
“馀，其新附军令悉行。”庚申，太阴犯井。辛酉，赏诸王合
班弟忙兀带所部军士战功，银、钞、币帛、衣服各有差。
给甘州戍军钞。壬戌，太阴犯鬼。乙丑，命兀奴、忽鲁带
往扬州录囚。遣江北重囚谪征日本。立云南按察司，
照刷行省文卷。罢淮安等处淘金官，惟计户取金。以
阿合马绵绢、丝线给贫民，工匠给王“傅兀纳忽帖只
印。给西川、福建、两广之任官驿马。”以湖南宣慰使张
鼎、新行省参知政事樊楫等尝阿附阿里海牙，敕罢
之。丙寅，车驾幸上都。江西行省参政完颜那怀坐越
例骤陞，及妄举一百九十八人入官，罢之。罢河西办
课提举司。丁卯，增置蒙古监察御史六员。乙巳，岁星
犯房。癸酉，岁星掩房。广州新会县林桂芳、赵良钤等
聚众，伪号“罗平国”，称“延康年号”，官军擒之，伏诛，馀党
悉平。乙亥，罢诸处役夫。遣阿塔海戍曲先，汉都鲁迷
失帅甘州新附军往斡端。己卯，给各卫军出征马价
钞。辛巳，立畏吾儿四处驿及交钞库。壬子，祀太一。罢
福建道宣慰司。复立行中书省于漳州，以中书右丞
张惠为平章政事，御史中丞也先帖木儿为中书左
丞，并行中书省事。赐迷里札蛮、合八失钞，赈八鲁怯
薛、八剌合赤等贫乏。赐皇子北平王所部马牛羊各
有差。夏四月丙戌，立别十八里和州等处宣慰司。庚
寅，敕药剌海戍守亦奚不薛都。元帅也速荅儿还，自
亦奚不薛驻军成都，求入见，许之，仍遣人屯守险隘。
以侍卫亲军二万人助征日本。辛卯，枢密院臣言：“蒙古侍卫军于新城等处屯田，砂砾不可种，乞改拨良
田。”从之。壬辰，阿塔海求军官习舟楫者同征日本。命
元帅张林、招讨张瑄、总管朱清等行。以高丽王就领
行省，规画日本事宜。甲午，减江南诸道医学提举司，
四省各存其一。免京畿所括豪势田旧税三之二，新
税三之一。高丽国王王暙请以蒙古人同行省事。禁
近侍为人求官，紊乱选法。申严酒禁，有私造者，财产、
女子没官，犯人配役。申私盐之禁。许按察司纠察盐
司。己亥，太阴犯房。壬寅，太阴犯南斗。癸卯，授高丽国
王王暙征东行中书省左丞相，仍驸马、高丽国王。乙
巳，命枢密院集军官议征日本事宜。程鹏飞请明赏
罚，有功者军前给凭验，候班师日改授，从之。庚戌，右
丞也速带儿招抚筠连州、定州阿永都掌等处蛮，独
山都掌蛮不降，进军讨之，生擒酋长得兰纽遂，班师。
发大都所造《回回炮》及其匠张林等，付征东行省。辛
亥，以征日本，给后卫军衣甲及大名、卫辉新附军钞
麦，术丁等检核万亿库，以罪监系者多，请付蒙古人
治。有旨：“蒙古人为利所汨，亦异往日矣。其择可任者
使之。”五月乙卯，给甘州戍军夏衣。戊午，丞相伯颜、诸
王相吾荅儿等言：“征缅国军，宜参用蒙古、新附军。”从
之。己未，免五卫军征日本。发万人赴上都，纵平滦造
船军归耕，拨大都见管军代役。庚申，减隆兴府、昌州
盖里泊管盐官吏九十九人，以其事隶隆兴府。定江
南民官及转运司官公田。甲子，徙扬州淘金夫赴益
都。立征东行中书省，以高丽国王与阿塔海共事，给
高丽国征日本军衣甲。御史中丞崔彧言：“江南盗贼
相继而起，皆缘拘水手、造海船，民不聊生。日本之役，
宜姑止之。江南四省应办军需，宜量民力，勿强以土
产所无。凡给物价及民者，必以实。召募。水手当从所
欲，伺民之气稍苏，我之力粗备，三二年复东征未晚。”
不从。丙寅，太阴掩心东星。免江南税粮三之二。敕阿
里海牙调汉军七千、新附军八千，以付唆都从征。辛
未，占城行省已破占城，其国主补底遁去，降玺书招
徕之。甲戌，发征日本重囚，往占城、缅国等处从征。设
高丽国劝农官四员。丙子，诏谕诸王相吾荅儿：“先是，
云南重囚令便宜处决，恐滥及无辜。自今凡大辟罪，
仍须待报。”并省江淮、云南州郡。以耶律老哥为中书
参知政事。免戍军差税。禁诸王奥鲁官科扰军户。以
西南蛮夷有谋叛未附者，免西川征“缅军，令专守御，
支钱令各驿供给。”戊寅，诸陈言者从都省集议，可行
者以闻，不可则明以谕言者。许按察司官用弓矢。监
察御史阿剌浑坐擅免赃钱、不纠私酿等罪罢。用御
史中丞崔彧言，罢各路选取室女。颁行宋《文思院小
口斛》。敕以陕西按察司赃罚钱输于秦王。省北京提
刑按察司副使、佥事各一员。立海西、辽东提刑按察
司，按治女直水达达部。己卯，酬诸王只必帖木儿给
军羊马钞十万锭。海南四州宣慰使朱国宝请益兵
讨占城国主，诏以阿里海牙军万五千人应之。用王
积翁言，诏江南运粮于阿八赤新开神山河及海道
两道运之。立斡脱总管府。辛巳，给占城行省唆都弓
矢甲仗。六月丙戌，申严私易金银之禁。以甘州行省
参政王椅为中书参知政事。免大都及平滦路今岁
丝料，江南迁转官不之任者杖之，追夺所受宣敕。戊
子，以征日本，民间骚动，盗贼窃发。忽都帖木儿、忙古
带乞益兵御寇，诏以兴国、江州军付之。己丑，增官吏
俸给。庚寅，定市舶抽分例，舶货精者取十之一，粗者
十之五。差五卫军人修筑行殿外垣。命诸王忽牙都
设断事官。丙申，发军修完大都城。辛丑，发军修筑堤
堰。戊申，用伯颜等言，所括“宋手号军八万三千六百
人，立牌甲，设官以统之，仍给衣粮。”庚戌，流叛贼陈吊
眼叔、陈桂龙于憨荅孙之地。辛亥，四川行省参政曲
立吉思等讨平九溪十八“洞，以其酋长赴阙，定其地，
立州县，听顺元路宣慰司节制。”以向世雄等为叉巴
诸洞安抚大使及安抚使。秋七月癸丑朔，蠲建宁路
至元十七年前未纳苗税。丙辰，免征骨嵬军赋。谕“阿
塔海所造征日本船宜少缓之，所拘商船，其悉给还。”
阿里沙坐虚言惑众，诛。太白犯井。丁巳，赐捏古带等
珠衣。庚申，调军益戍云南。丙寅，立亦奚不薛宣慰司，
益兵戍守。开云南驿路，分亦奚不薛地为三，设官抚
治之。癸亥，太阴犯南斗。乙丑，太白犯井。丁卯，罢淮南
淘金司，以其户还民籍。庚午，荧惑犯司怪。新附官周
文英入见，其贽礼银万两、金四十锭。铁木儿不花匿
为己有，诏即其家搜阅，没入官帑。敕捕阿合马妇翁。
尚书蔡仲英征偿所贷官钞二十万锭。阿八赤姚演
以开神山桥渠侵用官钞二千四百锭，折阅粮米七
十三万石，诏征偿仍议其罪。壬申，亦奚不薛军民千
户宋添富及顺元路军民总管兼宣抚司阿里等来
降，班师。以罗鬼酋长阿利及其从者入觐，立亦奚不
薛总管府，命阿里为总管。丙子，减江南十道宣慰司
官一百四十员为九十三员。敕“上都商税六十分取
一。”免大都、平滦两路今岁俸钞。立总教院，秩正三品丁丑，命按察司照刷吐蕃宣慰司文卷。立铺军捕淮
西盗贼。淮东宣慰同知宋廷秀私役军四十人，杖而
罢之。庚辰，给忽都帖木儿等军贫乏，偿怯儿合思等
羊马价钞。八月癸未，以明理察平章军国重事、商议
公事。立怀来淘金所。甲午，赦大名、真定、北京、卫辉四
路屯驻新附军于东京屯田。安南国遣使以方物入
贡。丙午，太白犯轩辕。丁未，岁星犯钩钤。浙西道宣慰
使史弼言：“顷以征日本船五百艘，科诸民间，民病之。
宜取阿八赤所有船修理，以付阿塔海，庶宽民力。并
给钞于沿海募水手”，从之。济州新开河成，立都漕运
司。庚戌，赏还役宿卫军。赐皇子北安王所部军钞、羊
马。九月壬子，太白犯轩辕少女。戊午，合剌带等招降
象山县海贼尤宗祖等九千五百九十二人，海道以
宁。太阴犯斗。壬戌，调黎兵同征日本。丙寅，古荅奴国
因商人阿剌畏等来言，自愿效顺，并占城、荆湖行省
为一，徙旧城市肆局院税务皆入大都，减税征四十
分之一。赏朱云龙漕运功，授七品总押，仍以币帛给
之。己巳，太白犯右执法。辛未，以岁登，开诸路酒禁。广
东盗起，遣兵万人讨之。壬申，太阴掩井。癸酉，荧惑犯
鬼。甲戌，太阴犯鬼，荧惑犯积尸气。太白犯左执法。戊
寅，史弼陈弭盗之策，“为首及同谋者死，馀屯田淮上。”
帝然其言，诏以其事付弼。贼党耕种内地，其妻奴送
京师，以给鹰坊人等。冬十月庚寅，给征日本新附钞
三万锭。壬辰，车驾由古北口路至自上都。癸巳，斡端
宣慰使刘恩进嘉禾，同颖、九穗、七穗、六穗者各一。甲
午，以平章政事札散为枢密副使。诏五卫军岁以冬
十月听十之五还家备资装，正月番上代其半还，四
月毕入役。时各卫议先遣七人，而以三人自代，从之。
乙未，享于太庙。丙申，太阴犯昴。丁酉，诛占城逃回军
忙兀带请增蒙古、汉军戍边，从之。以忽都忽总扬州
行省，唆都新益军。庚子，许阿速带军，以兄弟代役。建
宁路管军总管黄华叛，众几十万，号“头陀军”，伪称宋
祥兴五年，犯崇安、浦城等县，围建宁府。诏卜怜吉带、
史弼等将兵二万二千人讨平之。耶律铸罢。壬寅，立
东阿至御河水陆驿，以便递运。徙济州潭口驿于新
河鲁桥镇。给甘州纳硫黄贫乏户钞。癸卯，诸王只必
帖木儿请括阅常德府分地民户，不许。中书省臣言：
“阿八赤、新开河二处皆有仓，宜造小船分海运。”从之。
中书省臣言：“押亦迷失尝请谕江南诸郡募人种淮
南田，今乃往各郡转收民户。”行省官阔阔伱敦言其
非便，宜令其于治所召募，不可强民，从之。戊申，给水
达达鳏寡孤独者绢千匹、钞三百锭。立和林平准库。
遣官检核益都淘金欺弊。罢中兴管课提举司及北
京盐铁课程提举司。己酉，签河西质子军年及丁者
充军。庚戌，各道提刑按察司增设判官二员。十一月
壬子，赏大不花、脱欢等战功银币。癸丑，总管陈义愿
自备海船三十艘，以备征进，诏授义万户，佩虎符。义
初名五虎，起自海盗内附后，其兄为招讨，义为总管。
敕“凡盗贼必由管民官鞫问，仍不许私和。”丁巳，命各
省印授时历。诸王只必帖木儿请于分地二十四城
自设管课官，不从。又请立拘榷课税所，其长从都省
所定，次则王府差设，从之。诏“大都田土，并令输税。甘
州新括田土，亩输租三升。”己未，吏部尚书刘好礼以
吉利吉思风俗事宜来上。壬戌，复立南京宣慰司。乙
丑，罢开城路屯田总管府。入开城路，隶京兆宣慰司。
戊辰，立司农司，掌官田、邸舍、人民。给诸王所部撒合
儿兀鲁等羊马，以赒其乏。河西官府参用汉人，徙甘
肃沙州，民户复业，大都城门设门尉。丁丑，禁云南管
课官于常额外多取馀钱。戊寅，禁云南权势多取债
息，仍禁没人口为奴及黥其面者。太白、岁星相犯。己
卯，从诸王术白、蒙古带等请，赏也秃古等银钞，以旌
战功。赐皇太子钞千锭，以御史台赃罚钞赐怯怜口。
十二月庚辰，赐诸王浑都帖木儿衣物，忽都儿所部
军银钞币帛。甲申，赐别速带所部军衣服币帛七千、
马二千。赏西番军官爱纳八斯等战功。辛卯，以茶忽
所管军六千人备征日本。壬辰，给诸王阿只吉牛价。
以中书参议温迪罕秃鲁花廉贫不阿附权势，赐钞
百锭。罢女直出产金银禁。甲午，给钞四万锭，和籴于
上都。给司阍卫士，贫者人钞二十锭。辛丑，赐诸王昔
烈门等银。以海道运粮招讨使朱清为中万户，赐虎
符；张瑄子文虎为千户，赐金符。徙新附官仕内郡，以
蠡州还隶真定府路。癸卯，发粟赈水达达四十九站。
甲辰，太阴掩荧惑。丙午，罢云南造卖金箔规措所。罢
云南都元帅府及重设官吏。定质子令，凡大官子弟
遣赴京师。戊申，云南施州子童兴兵为乱，敕参知政
事阿合八失帅兵，合罗罗斯、脱儿世合讨之，给布万
匹，赈女直饥民一千户。是岁，断死罪二百七十八人。